
				«Tot el que veiem o creiem, no és res més que un somni dins d’un somni.» 

				Edgar Allan Poe

				Insomni

				Era dilluns i em vaig despertar de cop i molt atabalada amb els crits del pare: 

				—Gal·la, arribaràs tard! 

				No em podia aixecar, em pesava el cap i nota-va la boca espessa. Quasi no havia dormit; cada mitja hora m’havia desvetllat. Marejada, vaig anar fins al lavabo i, en veure’m al mirall, em vaig espantar de la mala cara que feia. Tenia els ulls petits i d'un color verd apagat. Em vaig re-collir els rínxols en una cua i em vaig mullar la cara amb aigua ben freda a veure si em desper-tava. De tornada a l’habitació, em vaig vestir i de mala gana vaig anar a esmorzar. Mentre mossegava la torrada amb melmelada, em vaig 

				fixar en la cara del meu germà, que, com jo, també semblava un zombi.

				—Roc, tampoc has dormit bé, oi? 

				—Fa dies que em desperto cada dos per tres —va dir mentre inclinava el paquet de cereals per omplir el bol. Va fer un badall enorme, i els cere-als van començar a vessar per tots els costats i van cobrir la taula. El pare va escridassar-lo.

				Mentre bevia el suc, vaig adonar-me que feia dies que em sentia cansada, ensopida, avorri-da… Potser era això que deia el Roc, que no dor-míem prou bé. Últimament, tot em costava, em barallava per qualsevol cosa i estava enfadada tot el dia. 

				 —Arribareu tard! —ens va tornar a dir el pare, i, en acostar-se per donar-me l’entrepà, també el vaig veure molt cansat—. Heu de marxar ja! —va cridar, i va tancar la porta de cop.

				De camí a l’escola, el cel tenia un to gris plom, els ocells callaven i regnava un silenci misteriós com el que hi ha just abans d’una tempesta.

